NARIADENIE KOMISIE (ES) č. 1857/2005
zo 14. novembra 2005,
ktorým sa mení a dopĺňa nariadenie (ES) č. 1864/2004, ktorým sa otvárajú tarifné kvóty a ustanovuje sa ich správa na konzervované huby dovezené z tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), a najmä na jeho článok 15 ods. 1,
keďže:
(1)
Nariadením Komisie (ES) č. 1864/2004 (2) sa otvárajú colné kvóty na dovoz konzervovaných húb rodu Agaricus do Spoločenstva.
(2)
Vzhľadom na záver dodatkových protokolov k európskym dohodám s Bulharskom a Rumunskom schválených rozhodnutiami Rady a Komisie 2005/430/ES, Euratom (3) a 2005/431/ES, Euratom (4), by sa mali upraviť sadzby spotrebnej dane pre výrobky s pôvodom v Rumunsku a colné kvóty pre výrobky s pôvodom v Bulharsku stanovené v nariadení (ES) č. 1864/2004.
(3)
Dodatkové protokoly k európskym zmluvám s Bulharskom a Rumunskom schválené rozhodnutiami Rady a Komisie 2005/430/ES, Euratom a 2005/431/ES, Euratom sa začali uplatňovať od 1. augusta 2005. Toto nariadenie by sa preto malo uplatňovať od tohto dátumu.
(4)
Nariadenie (ES) č. 1864/2004 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre výrobky zo spracovaného ovocia a zeleniny,
PRIJALA TOTO NARIADENIE:
Článok 1
Nariadenie (ES) č. 1864/2004 sa mení a dopĺňa takto:
1.
V článku 1 ods. 2 sa druhý pododsek nahrádza takto:
„Neuplatňuje sa však žiadne clo, pokiaľ ide o výrobky s pôvodom v Rumunsku (číslo objednávky 09.4726) a s pôvodom v Bulharsku (číslo objednávky 09.4725).“
2.
Príloha I sa nahrádza takto:
„PRÍLOHA I
Množstvo a obdobie uplatňovania colných kvót uvedených v článku 1 ods. 1 v tonách (čistá hmotnosť bez nálevu)
Krajina pôvodu
Každoročne od 1. januára do 31. decembra
Bulharsko
2 887,5 (5)
Rumunsko
500
Čína
23 750
Iné krajiny
3 290
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. augusta 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. novembra 2005